《遇乡人》
清代·陈煇

臈月都城雪作花，相逢况复在天涯。云山自是增离恨，风物那堪近岁华。

远渚断烟迷晓雁，长林落日集昏鸦。坐来笑问乡园事，喜道平安似到家。

作者简介：陈煇，字位炯，一字燎甫。福建长乐人。家贫好学，饬躬励行。性耿介不苟取，谦恭和易。身本巨族，时有联宗争斗事，独能约束族众，乡邻赖以辑睦。道光二十三年钦赐副榜。享寿八十九。